Munaði 50 gráðum hjá foreldrum og syni
Ólík voru hlutskipti fjölskyldumeðlima bæjarins Svartárkots í Bárðardal í gær. Í Bárðardal lentu hjónin Hlini Jón Gíslason og Guðrún Sigríður Tryggvadóttir og þrjú börn þeirra í einhverju mesta frosti síðustu ára, 29 stiga frosti, á meðan Tryggvi Snær Hlinason sonur þeirra var staddur í tæpum 20 gráðum á Spáni þar sem hann leikur körfubolta með Valencia.
"Það er búið að vera ískalt fyrir norðan undanfarið. Ég man ekki eftir svona köldu býsna lengi," segir Guðrún Sigríður í samtali við mbl.is. "Þetta fór í 33 stiga frost einhverntímann, en það hefur verið fyrir svona 20 árum. Það er ekki oft svona kalt," segir Guðrún en hún ólst upp í Bárðardal eins og systir hennar sem býr á næsta bæ.
Að sögn Guðrúnar var frekar stillt veður í gær sem gerði það að verkum að veðrið var alveg bærilegt þó mjög kalt hefði verið. "Þú ferð ekkert að djöflast á sleða í svona veðri en eins og í kær var tiltölulega kyrrt. Það var náttúrulega kalt en ofboðslega fallegt veður. Ef það er vindur með svona kulda þá er það drep," segir hún og bætir við að í Svarfaðardal, þar sem fjölskyldan var bróðurparrt gærdagsins, hafi verið 22 gráðu frost og vindur, sem henni hafi þótt ansi kalt.
Hún segir að á dögum sem þessum sinni menn bara helstu skyldum en bíði með hluti sem geta beðið. "Menn gera það sem þeir þurfa að gera en eru ekkert endilega að setja bíla í gang," segir Guðrún en bætir að vísu við að í svona miklu frosti megi líka búast við því að bílar fari hreinlega ekki í gang. "Það hrundi vélin hjá vini okkar í gær út af kuldanum. Þetta er ekkert djók."
"Þetta er bara partur af því að búa á þessu landi og á hálendinu og maður hagar sér í samræmi við veðrið. Þú skreppur ekkert í búðina eða eitthvað. Við vorum bara á leiðinni heim úr Svarfaðardal, við hefðum annars ekkert verið mikið á ferðinni," segir Guðrún.
Þau eru með 450 kindur og segir Guðrún að á meðan vatnið frjósi ekki í fjárhúsunum þá hafi hún litlar áhyggjur af frosti sem þessu, enda sé ekki mjög kalt nema í stuttan tíma. "Kindurnar eru inni. Það er fengitími og þetta er allt í hólfum og enginn fær að fara út. Það verður ekki það kalt í húsunum á meðan það er svona stillt," segir Guðrún.
Ólík voru hlutskipti fjölskyldumeðlima bæjarins Svartárkots í Bárðardal í gær.
Í Bárðardal lentu hjónin Hlini Jón Gíslason og Guðrún Sigríður Tryggvadóttir og þrjú börn þeirra í einhverju mesta frosti síðustu ára, 29 stiga frosti, á meðan Tryggvi Snær Hlinason sonur þeirra var staddur í tæpum 20 gráðum á Spáni þar sem hann leikur körfubolta með Valencia.
Að sögn Guðrúnar var frekar stillt veður í gær sem gerði það að verkum að veðrið var alveg bærilegt þó mjög kalt hefði verið.
Hún segir að á dögum sem þessum sinni menn bara helstu skyldum en bíði með hluti sem geta beðið.
Þau eru með 450 kindur og segir Guðrún að á meðan vatnið frjósi ekki í fjárhúsunum þá hafi hún litlar áhyggjur af frosti sem þessu.